b'\n_START_ARTICLE_\nVille Kangas\n_START_PARAGRAPH_\nJaakko Wiljami (Ville) Kangas (s. 1977) on kaustislainen viulisti, multi-instrumentalisti, s\xc3\xa4velt\xc3\xa4j\xc3\xa4 ja tuottaja._NEWLINE_Kangas on ty\xc3\xb6skennellyt paitsi sooloartistina, my\xc3\xb6s erilaisia musiikkigenrej\xc3\xa4 edustavien yhtyeiden ja artistien kanssa muusikkona, s\xc3\xa4velt\xc3\xa4j\xc3\xa4n\xc3\xa4, sovittajana ja tuottajana, sek\xc3\xa4 Kaustisen kansanmusiikkijuhlien ohjelmatuottajana. H\xc3\xa4n on toiminut my\xc3\xb6s kulttuuritapahtumien tiedottajana ja valokuvaajana._NEWLINE_Kangas polveutuu kaustislaisista musiikkisuvuista kummankin vanhempansa kautta ja esivanhemmat (Wiljami Niittykoski, Aaro Kentala, Markun Joonas) kertovat vahvoista pelimannijuurista. Samasta suvusta on kysymys, kun puhutaan 1970-luvulla kansanmusiikkiin suuresti vaikuttaneista Kankaan pelimanneista tai klassiselta puolelta tutuista Kankaan veljeksist\xc3\xa4.'